कुछ भी कर लो, शिकायत पुस्तिका नहीं दे रहे रेलवे अफसर
पृथ्वी सुरेंद्रसिंह | सागर 9926459376
रेलवे अफसर-कर्मचारी अब मनमानी पर उतर आए हैं। अगर सागर स्टेशन पर शिकायत पुस्तिका में शिकायत दर्ज करनी है, तो अफसर धमकाने से तक नहीं चूकते। करीब दो महीने पहले राष्ट्रपति पुरस्कार से सम्मानित एक शिक्षक के साथ ऐसा ही अभद्र व्यवहार किया गया। शिकायत पुस्तिका की डिमांड करने पर यात्रियों की पहले मौखिक शिकायत सुनी जाती है, उसके बाद ही अफसर तय करते है कि यात्री को शिकायत पुस्तिका देनी है या नहीं। इतना ही नहीं आम यात्रियों के लिए बनाई गई शिकायत पुस्तिका अफसरों के कब्जे में ही रहती है। गुरुवार दैनिक भास्कर टीम ने सागर स्टेशन पर पहुंचकर जब शिकायत पुस्तिका मांग की, तो कर्मचारियों ने पहले शिकायत पुस्तिका देने से इंकार कर दिया। जब नियम पूछा, तो उन्होंने टिकट पीएनआर नंबर के आधार पर ही शिकायत दर्ज करने की बात कही। टिकट दिखाने के बाद भी शिकायत पुस्तिका नहीं दी गई। आखिरकार स्टेशन मास्टर सुशील माथुर के दखल के बाद पुस्तिका देने के लिए कर्मचारी तैयार हुए।
रेलवे स्टेशन पर आम यात्री को शिकायत पुस्तिका नहीं दी जाती ऐसा क्यो ?
- शिकायत पुस्तिका सभी टिकट धारकों के लिए उपलब्ध रहती है।
अधिकारी-कर्मचारी बोलते है कि शिकायतें पहले मुझे बताएं। ऐसा नियम है क्या?
- शिकायत मौखिक इसलिए सुनते हैं। ताकि अगर मौके पर निराकरण किया जा सकें।
अगर यात्री शिकायत मौखिक नहीं बताना चाहता, तो क्या शिकायत पुस्तिका नहीं देंगे?
- नहीं ऐसा नहीं है। उसे शिकायत पुस्तिका दे दी जाती है।
अभी दर्ज शिकायतों और उनके हल होने की स्थित बता सकते?
- नहीं, रिकॉर्ड उपलब्ध नहीं करा सकते?
सबको देते हैं शिकायत पुस्तिका
सुशील माथुर, सागर स्टेशन मास्टर
अधिकार से मांगे शिकायत पुस्तिका
ट्रेन में शिकायत पुस्तिका गार्ड और कंडक्टर के पास रहती है। यात्री अपना टिकट दिखाकर पूरे अधिकार के साथ शिकायत पुस्तिका में अपनी शिकायत दर्ज करा सकता हैं। गार्ड और कंडक्टर अगर पुस्तिका देने से मना करता है, तो स्टेशन पर उतरने के साथ डिप्टी स्टेशन मास्टर से शिकायत की जा सकती है। अगर आप स्टेशन पर है। वहां किसी प्रकार की कोई समस्या नजर आ रही है, तो आप प्लेटफॉर्म टिकट या यात्रा टिकट के आधार पर डिप्टी स्टेशन मास्टर के पास जाकर शिकायत पुस्तिका मांग सकते है। रेलवे नियम के अनुसार यह अधिकार रेलवे अपने प्रत्येक यात्री को देता है। वहां भी अगर शिकायत नहीं दी जाती है, तो जबलपुर स्थित शिकायत प्रकोष्ठ प्रभारी के पास पत्र के माध्यम से भी शिकायत कर सकते हैं।
केस 2
पहले बहस की, फिर दी शिकायत पुस्तिका, आज तक निराकरण नहीं
दुर्ग-जयपुर ट्रेन से बुक कराई गई बाइक राजेश पाराशर और उनके बेटे अंशुल पाराशर को जब सागर में नहीं मिली, तो स्टेशन पर पहुंचकर इसकी शिकायत करने के लिए पुस्तिका मांगी। वहां मौजूद कर्मचारी पुस्तिका नहीं देने के लिए बहस करने लगा। बाद में जब मौजूदा कर्मचारी ने मौखिक शिकायत सुनी। उसके बाद ही शिकायत पुस्तिका दी। रेलवे ने आज तक उनकी शिकायत के निवारण के लिए संपर्क नहीं किया। पाराशर परिवार खुद प्रयास कर अपनी दो पहिया वाहन को जरूर हासिल कर लाए।
केस 1
राष्ट्रपति पुरस्कार शिक्षक को दी गई थी धमकी
बीते महीने एक टिकट गड़बड़ी की एक शिकायत लेकर जब राष्ट्रपति पुरस्कार से सम्मानित जीपी सूर्यवंशी ने शिकायत पुस्तिका की मांग की, तो उन्हें एक नंबर थमा दिया। जिस पर बात करने पर उन्हें अपनी समस्या बताई, तो उल्टा उनकी ही शिकायत करने की धमकी दी गई। आखिरकार जब उन्हें शिकायत पुस्तिका की मांग की, तो उन्हें बहस करते हुए रवाना कर दिया।
पहले शिकायत बताओ फिर देंगे पुस्तिका
आम यात्री को स्टेशन पर शिकायत दर्ज करानी है, तो पहले वहां मौजूद अधिकारियों - कर्मचारी के लिए शिकायत बतानी पड़ती है। उसके बाद ही शिकायत पुस्तिका दी जाएगी। रेलवे अधिकारियों का कहना है कि शिकायत पहले इसलिए पूछी जाती है। ताकि छोटी समस्या होने पर मौके पर ही हल कर सकें। इसके पीछे भी शिकायतों को मेंटेन करने का गणित है। ताकि शिकायत पुस्तिका में शिकायत होने के बाद उसकी टीप जबलपुर मंडल को न देना पड़े। अफसरों का कहना है कि हर शिकायत का निवारण क्रमबद्ध होता है। लेकिन अधिकारियों ने पुस्तिका में दर्ज शिकायतों को बताने से इंकार कर दिया।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hne_Deva hin_Deva hin_Deva hne_Deva hin_Deva hin_Deva hin_Deva hin_Deva